**Не вярвам, че съществува човек, който заслужава да работи във фирма като тази, защото тя предлага:**

**Работна среда** - Ужасна и потискаща: тясно помещение с пропукани стени, в което са принудени да работят 10 човека, трудно за проветрение, пълен хаос, не се чува думата на никого, няма дисциплина, да не говорим за организация. Стара техника, стари компютри, всичко е разхвърлено, навсякъде е пълно с документи, хора от съседните офиси влизат и излизат и просто “подхвърлят” поредната папка на бюрото ти… Всеки ден си принуден да се изкачваш и да слизаш по няколко от първия до последния етаж на сградата, в която работиш, защото на последния етаж се намира офисът на твоят шеф-диктатор, на когото трябва да отчиташ всяко свое действие по работния процес. Асансьорът не работи, фирмата няма пари за поддръжка.

**Комуникация и организация -** Организация – 0. Комуникация – 0. Винаги ме е плашила мисълта, че ще работя за човек, който ще бъде “шеф”, а не “лидер”. Особняк, който ти нарежда, държи се надменно, държи се диктаторски, държи се собственически - ти и само ти си неговият личен роб! Работа в екип – какво е това?! В тази фирма всеки е на принципа “Аз съм вълк единак.”. Няма колегиалност, всеки се старае да върши своята работа, мисли единствено за себе си, а ако има възможност да ти “подлее вода” – няма да пропусне. Искаш да изпълниш всички свои задачи в рамките на дадените срокове, но колегите ти не мислят така. Всеки е на принципа: “Що да се напрягам, като и другите няма да го направят? Да става каквото ще!”. Няма мотивация, всички са със “счупена психика”. Егоизмът е нашата религия!

**Заплащане и трудова политика** - 12 часов работен ден 6 дни в седмицата при договорена смята от 8 часа и 1 час почивка, извънреден неплатен труд, осигуряване на минимални часове. А в края на месеца получаваш 700-800лв, а понякога по – малко, защото има удръжки. А за бонуса за добре свършена работа и участие в проекти в размер от 300 до 500лв така и никога не получаваш. За какво друго може да мечтаеш?! Обедната почивка е не повече от половин час, в който се предполага, че трябва да обядваш, но не винаги се получава, защото шефът ти дава допълнителни задачи, които е препоръчително да изпълниш сега и веднага! Няма делник, няма празник! В почивните си дни си задължен да отговаряш на всички телефонни обаждания, а ако се наложи – трябва да се “довлачеш” до офиса, за да поработиш безплатно.